**DĖL SAVIVALDYBĖS TURTO PERDAVIMO**

2020 m. vasario 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsniu, Rokiškio rajono savivaldybės tarybos 2019 m. rugsėjo 27 d. sprendimu Nr. TS-206 patvirtintu Rokiškio rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašu bei atsižvelgdama į viešosios įstaigos „Plačiajuostis internetas“ 2019 m. gruodžio 16 d. prašymą „Dėl patalpų suteikimo RAIN ryšių komunikacijų mazgo plėtrai“, Rokiškio rajono savivaldybės taryba nusprendžia:

1. Perduoti laikinai, iki 2030 m. sausio 31 d., neatlygintinai valdyti ir naudotis panaudos pagrindais viešajai įstaigai „Plačiajuostis internetas“ (kodas 30014794, buveinės adresas Sausio 13-osios g. 10, Vilnius) Rokiškio rajono savivaldybei (toliau – Savivaldybė) nuosavybės teise priklausantį, Savivaldybės administracijos patikėjimo teise valdomą nekilnojamąjį turtą – dalį patalpos Nr. 37 (22 kv. m iš 37,47 kv. m), esančios savivaldybės administraciniame pastate, Respublikos g. 94, Rokiškis (pastato unikalus Nr. 7397-3001-8018, bendras pastato plotas 3766,79 kv. m) Bendra perduodamo turto įsigijimo balansinė vertė 2020 m. sausio 31 d. – 2904,83 Eur, bendra perduodamo turto likutinė vertė 2020 m. sausio 31 d. – 1241,32 Eur, finansavimo šaltinis – savivaldybės biudžeto lėšos.

2. Nustatyti, kad sprendimo 1 punkte nurodytas turtas skirtas RAIN ryšių komunikacijų mazgo plėtrai.

3. Pritarti Savivaldybės turto panaudos sutarčiai (pridedama)

4. Sprendimą skelbti savivaldybės interneto svetainėje [www.rokiskis.lt](http://www.rokiskis.lt).

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka.

Savivaldybės meras Ramūnas Godeliauskas

Violeta Bieliūnaitė-Vanagienė

Rokiškio rajono savivaldybės tarybai

**SPRENDIMO PROJEKTO „DĖL SAVIVALDYBĖS TURTO PERDAVIMO“ AIŠKINAMASIS RAŠTAS**

2020-02-07

Rokiškis

**Parengto sprendimo projekto tikslai ir uždaviniai.**

Perduoti Rokiškio rajono savivaldybei (toliau – Savivaldybė) nuosavybės teise priklausantį Savivaldybės administracijos patikėjimo teise valdomą nekilnojamąjį turtą – dalį patalpos Nr. 37 (22 kv. m iš 37,47 kv. m), esančios Respublikos g. 94, Rokiškis, neatlygintinai valdyti ir naudotis panaudos pagrindais viešajai įstaigai „Plačiajuostis internetas“.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, 2019-09-27 Rokiškio rajono savivaldybės tarybos sprendimu Nr. TS-206 patvirtintas Rokiškio rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašas.

 **Sprendimo projekto esmė.**

Projekto „Kaimiškųjų vietovių informacinių technologijų plačiajuosčio ryšio tinklo RAIN plėtra“ metu Rokiškio rajono savivaldybės administracija yra suteikusi galimybę Rokiškio rajono savivaldybės administraciniame pastate, Respublikos g. 94, Rokiškis, bendros serverinės patalpose pastatyti šviesolaidinių kabelių linijų infrastruktūros mazgą, kuris kartu su pastatyta šviesolaidinių kabelių linija Rokiškio rajone užtikrina galimybę teikti didmenines plačiajuosčio ryšio paslaugas kaimiškose vietovėse, tuo pačiu elektroninių ryšių operatoriams teikti kokybiškas ir už prieinamą kainą mažmenines paslaugas galutiniams vartotojams.

 Lietuvos Respublikos susisiekimo ministerija kartu su partnere viešąja įstaiga „Plačiajuostis internetas“, kurios vienintelis dalininkas yra LR Susisiekimo ministerija, 2005-2008 m. įgyvendino projektą „Kaimiškųjų vietovių informacinių technologijų plačiajuostis tinklas RAIP“, 2009-2015 m. projektą „Kaimiškųjų vietovių informacinių technologijų plačiajuosčio ryšio tinklo RAIN plėtra“, 2014-2015 m. „Plačiajuosčio ryšio infrastruktūros plėtra kaimo vietovėse“, 2016-2018 m. „Plačiajuosčio ryšio infrastruktūros plėtra kaimo vietovėse 2“, nuo 2018 m. pradėjo įgyvendinti „Naujos kartos prieigos plėtros“ statybos projektą.

Viešosios įstaigos „Plačiajuostis internetas“ vienintelis dalininkas – LR Susisiekimo ministerija. Įstaigos tikslas – tenkinti viešuosius interesus (Juridinio asmens įstatų kopija pridedama, 8.1 punktas). Įstaiga yra viešojo sektoriaus subjektas.

VšĮ ,,Plačiajuostis internetas“ Savivaldybės turto panaudos 2016 m. gegužės 27 d. sutartimi Nr. DS-323 buvo perduotos patalpos Rokiškio rajono savivaldybės administracijos seniūnijų patalpose, kuriose įrengti šviesolaidinių kabelių linijų infrastruktūros mazgai, sueinantys į vieną šviesolaidinių kabelių linijų bei komunikacijų mazgą, esantį Respublikos g. 94, Rokiškio m.

Projekto rengėjo atliktas Poveikio konkurencijai ir atitikties valstybės pagalbos reikalavimams vertinimas pridedamas. Papildomai dėl pritarimo buvo kreiptasi į LR Konkurencijos tarybą.

 **Galimos pasekmės, priėmus siūlomą tarybos sprendimo projektą:**

 **teigiamos** – užtikrinta galimybę teikti didmenines plačiajuosčio ryšio paslaugas kaimiškose vietovėse, tuo pačiu elektroninių ryšių operatoriams teikti kokybiškas ir už prieinamą kainą mažmenines paslaugas galutiniams vartotojams.

**neigiamos** – nebus.

**Kokia sprendimo nauda Rokiškio rajono gyventojams.**

Rajono gyventojams bus užtikrinamas interneto ryšio paslaugos.

**Finansavimo šaltiniai ir lėšų poreikis**.

Nenumatoma.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vedėja Violeta Bieliūnaitė-Vanagienė